b'\n_START_ARTICLE_\nEleccions legislatives gregues de juny de 2012\n_START_SECTION_\nAntecedents\n_START_PARAGRAPH_\nL\'article 37 de la Constituci\xc3\xb3 Grega assenyala: "El l\xc3\xadder del partit que tingui la majoria d\'escons al Parlament ser\xc3\xa0 nomenat primer ministre. Si cap partit no obt\xc3\xa9 la majoria absoluta, el president de la Rep\xc3\xbablica donar\xc3\xa0 al l\xc3\xadder del partit amb majoria relativa un mandat exploratori per tal de determinar la possibilitat de formar un govern que gaudeixi de la confian\xc3\xa7a del Parlament. Si aquesta possibilitat no es pot aconseguir, el president de la Rep\xc3\xbablica donar\xc3\xa0 el mandat exploratori al l\xc3\xadder del segon partit m\xc3\xa9s gran al Parlament, i si aix\xc3\xb2 tamb\xc3\xa9 fracassa, al l\xc3\xadder del tercer partit m\xc3\xa9s gran al Parlament. Cada mandat exploratori entrar\xc3\xa0 en vigor durant tres dies. Si tots els mandats exploratoris resulten infructuosos, el president de la Rep\xc3\xbablica convocar\xc3\xa0 tots els l\xc3\xadders dels partits, i si es confirma la impossibilitat de conformar un gabinet que gaudeixi de la confian\xc3\xa7a del Parlament, s\'haur\xc3\xa0 de tractar de formar un gabinet integrat per tots els partits amb representaci\xc3\xb3 parlament\xc3\xa0ria amb el prop\xc3\xb2sit de celebrar eleccions legislatives. Si aix\xc3\xb2 no funciona, caldr\xc3\xa0 encomanar al president del Tribunal Administratiu Suprem o de la Cort Suprema Civil i Penal o del Tribunal de Contes per formar un gabinet tan \xc3\xa0mpliament acceptat com sigui possible per dur a terme les eleccions i es dissolgui el Parlament".\n_START_SECTION_\nProcediment\n_START_PARAGRAPH_\nEl sistema electoral de Gr\xc3\xa8cia es regula segons el previst per la llei 3231/2004, publicada al Butllet\xc3\xad Oficial de l\'Estat de l\'11 de febrer de 2004. El vot \xc3\xa9s obligatori per als ciutadans majors d\'edat fins als 70 anys, fins a l\'any 2000 els grecs que no complien amb l\'obligaci\xc3\xb3 de votar podien ser sotmesos a un arrest menor o ser sancionats amb multes. Tanmateix, actualment no s\'imposa cap sanci\xc3\xb3 als ciutadans que no voten i aquesta obligaci\xc3\xb3 s\'ent\xc3\xa9n com una mesura per promoure la participaci\xc3\xb3 electoral._NEWLINE_Del total de 300 escons del Parlament, s\'escullen 238 escons a 57 circumscripcions o districtes electorals amb distribuci\xc3\xb3 mitjan\xc3\xa7ant el sistema de representaci\xc3\xb3 proporcional, 12 escons es distribueixen tamb\xc3\xa9 proporcionalment a escala nacional, amb un llindar del 3% obligatori per obtenir representaci\xc3\xb3 parlament\xc3\xa0ria, i els altres 50 escons s\'adjudiquen al partit pol\xc3\xadtic que guanya les eleccions a nivell nacional, a les circumscripcions electorals on va obtenir m\xc3\xa9s votaci\xc3\xb3, independentment del percentatge de vots obtingut. La majoria absoluta parlament\xc3\xa0ria s\'aconsegueix quan un partit pol\xc3\xadtic o coalici\xc3\xb3 de partits obt\xc3\xa9 almenys la meitat m\xc3\xa9s un (151 de 300) del total d\'escons. Els vots en blanc i els no v\xc3\xa0lids, aix\xc3\xad com els vots emesos per als partits pol\xc3\xadtics que no arriben al llindar del 3%, es descarten a efectes de l\'assignaci\xc3\xb3 d\'escons._NEWLINE_La llei tradicionalment requereix que les votacions comencin a l\'alba i acabin al vespre als 20.560 col\xc2\xb7legis electorals a tot el territori grec. A la pr\xc3\xa0ctica es realitza un arrodoniment de l\'horari: la votaci\xc3\xb3 comen\xc3\xa7a a les 7h i acaba a les 19h. A aquesta \xc3\xbaltima hora els mitjans de comunicaci\xc3\xb3 tenen perm\xc3\xa8s la publicaci\xc3\xb3 de llurs sondeigs.\n_START_SECTION_\nFormaci\xc3\xb3 de govern\n_START_PARAGRAPH_\nDilluns 18 de juny de 2012 el President de Gr\xc3\xa8cia, K\xc3\xa0rolos Pap\xc3\xbalias, atorg\xc3\xa0 a Andonis Samar\xc3\xa0s, l\xc3\xadder de Nova Democr\xc3\xa0cia, el mandat per formar un govern de coalici\xc3\xb3 en un termini de 3 dies, per ser el partit pol\xc3\xadtic que va obtenir la majoria relativa (129 escons i 29,66% dels vots) a les eleccions legislatives del 17 de juny. Samar\xc3\xa0s considera \'necess\xc3\xa0ria\' la r\xc3\xa0pida formaci\xc3\xb3 d\'un govern de "salvaci\xc3\xb3 i unitat nacional, de llarga durada, amb la participaci\xc3\xb3 del m\xc3\xa0xim nombre possible de partits pol\xc3\xadtics"._NEWLINE_El 18 de juny, Andonis Samar\xc3\xa0s inici\xc3\xa0 la ronda de converses amb Alexis Tsipras, l\xc3\xadder de l\'esquerra radical S\xc3\x8dRIZA, la segona for\xc3\xa7a pol\xc3\xadtica de Gr\xc3\xa8cia. Tsipras va rebutjar formar part del govern perqu\xc3\xa8 afirm\xc3\xa0 que "Nova Democr\xc3\xa0cia i S\xc3\x8dRIZA tenen estrat\xc3\xa8gies oposades" i anunci\xc3\xa0 que assumir\xc3\xa0 el lideratge d\'una oposici\xc3\xb3 "activa i constructiva" per controlar el govern "a cada pas que faci". Aquell mateix dia, Samar\xc3\xa0s tamb\xc3\xa9 tenia previst reunir-se amb Ev\xc3\xa0ngelos Venizelos, l\xc3\xadder del partit socialdem\xc3\xb2crata PASOK (tercera for\xc3\xa7a pol\xc3\xadtica), qui ha anunciat p\xc3\xbablicament que "aquest dimarts, com a m\xc3\xa0xim, pot haver-hi un govern a Gr\xc3\xa8cia", mostrant-se a favor de formar part d\'un govern de coalici\xc3\xb3 amb els conservadors de Nova Democr\xc3\xa0cia. Despr\xc3\xa9s, Samar\xc3\xa0s va reunir-se amb Panos Kammenos i Fotis Kuvelis, l\xc3\xadders d\'ANEL i DIMAR, respectivament.'